Patrick Kane

Nižšie a juniorské súťaže

Kane chodil na školu St. Martin of Tours School, kde hral za Cazenovia Chiefs v jeho rodnom Buffale v americkom štáte New York. Hral tiež za West Seneca Wings, Buffalo Regals a Depew Saints. Vo veku 14 rokov začínal hrať juniorský hokej za USA Bobcats, kde strelil najviac gólov a bol vyhlásený najužitočnejším hráčom. Potom sa Kane presťahoval do Michiganu, kde býval u bývalého hráča NHL Pata Verbeeka, ktorý ho presvedčil, aby hral v tíme Honeybaked AAA Hockey club v Detroite. Tím hral v lige Midwest Elite Hockey League a Kane tu hral 3 roky.
V roku 2004 bol vybraný v 5. kole draftu OHL Londonom Knights. Ale v OHL nechcel hrať až do sezóny 2006-07. Namiesto toho hral v americkom rozvojovom programe osemnásťročných, kde viedol bodovanie so 102 bodmi. Počas sezóny 2005-06 hral v útoku so Sergejom Kosticynom a Samom Gagnerom.
Kane, ktorý potom nastupoval v OHL za London Knights, sa s týmto tímom dostal do finále OHL, kde prehrali s Plymouth Whalers. Kane si pripísal 10 gólov a 21 asistencií (31 bodov) v 16 zápasoch. Za túto sezónu získal Emms Family Award pre nováčika roka v OHL. Tiež bol s víťazom Johnom Tavaresom finalistom v nominácii na najužitočnejšieho hráča OHL.

Kariéra v NHL

Pred vstupným draftom NHL 2007 bol Kane podľa centrálneho úradu skautingu NHL zaradený ako 2. najväčšie nádeje medzi severoamerickými hokejistami. Chicago Blackhawks si ho vybrali už na prvom mieste v zmienenom drafte.
25. júla 2007 oznámil generálny manažér Blackhawks - Dale Tallon, že s Patrickom Kaneom podpísali nováčikovský kontrakt na 3 roky. Kane v NHL debutoval 4. októbra 2007 proti Minnesote Wild. Svoj prvý gól (v nájazdoch) a asistenciu si pripísal o dva dni neskôr proti brankárovi tímu Detroit Red Wings - Dominikovi Hašekovi a prvý gól v normálnej hracej dobe strelil Josému Theodoremu z Colorada Avalanche 19. októbra 2007. S bleskovým vzostupom v jeho nováčikovskej sezóne si vyslúžil ocenenie nováčika mesiaca NHL za mesiac október, keď si v prvých 12 zápasoch pripísal 16 kanadských bodov za 5 gólov a 11 asistencií. 15. decembra 2007 hrali Blackhawks zápas v Kaneovom rodnom meste - Buffale proti miestnym Sabres. Bolo to prvýkrát čo hral Kane v Buffale ako profesionálny hokejista. Diváci Kanea privítali veľkými ováciami a pred zápasom sa k tejto príležitosti konala ceremónia. Blackhawks tento zápas prehrali 1:3 a Kane dal jediný gól porazených.
Kane vo svojej prvej sezóne v NHL vyhral bodovanie nováčikov súťaže a dostal za to Calder Memorial Trophy pre najlepšieho nováčika NHL. Porazil tak ďalších dvoch nominovaných, spoluhráča - útočníka Jonathana Toewsa a útočníka Washingtonu Capitals Nicklasa Bäckströma.
V nasledujúcej sezóne 2008/2009 pomohli Kane a Toews doviesť omladený tím Blackhawks do play-off. V základnej časti si pripísal 70 kanadských bodov a v play-off strelil 11. mája 2009 pri víťazstve 7: 5 nad Vancouverom Canucks svoj prvý hetrik v NHL. Týmto víťazným zápasom Blackhawks postúpili do finále západnej konferencie, čo sa im podarilo prvýkrát od roku 1995. Vo finále západnej konferencie prehrali s Detroitom Red Wings. V play-off si v 16 zápasoch pripísal 14 kanadských bodov. V máji 2009 napísala americká tlač, že bude Kane tvárou nového dielu série počítačových hier NHL od EA Sports s názvom NHL 10. V poslednej sezóne svojej nováčikovskej zmluvy podpísal 3. decembra 2009 ďalší päťročný kontrakt. Vedenie oznámilo predĺženie zmluvy spoločne s predĺžením zmlúv Jonathana Toewsa a Duncana Keitha.
V sezóne 2009/10 bol najproduktívnejším hráčom Blackhawks s 88 bodmi (30 + 58) v 82 zápasoch a zároveň bol najlepším strelcom klubu. V produktivite v NHL obsadil 9. miesto. Bol zaradený do 1. All-Star tímu NHL. V play-off pridal 28 bodov (10 + 18) v 22 zápasoch. 9. júna 2010 dal Kane rozhodujúci gól v predĺžení šiesteho finále play-off proti Philadelphii Flyers, ktorým rozhodol o víťazstve Chicaga Blackhawks v Stanley Cupe, čím ukončil 49 rokov trvajúci pôst tohto tímu bez Stanley Cupu.
V sezóne 2011/12 ako jediný hráč Blackhawks (a ako jeden z 15 v NHL) mal priemer bod na zápas, keď nazbieral 73 bodov (27 + 46) v rovnakom počte stretnutí. V januári si zahral na NHL All-Star Game.
V sezóne 2012/13 sa stal najproduktívnejším hráčom tímu s 55 bodmi (23 + 32) v 47 zápasoch a spoločne s Jonathan Toews bol najlepším strelcom. Tím v tejto sezóne získal President’s Trophy pre najlepší tím základnej časti a nakoniec zvíťazili aj v play-off a získali tak druhý Stanley Cup v posledných piatich rokoch. Kane k tomu prispel svojou produktivitou (najproduktívnejší hráč Blackhawks s 19 bodmi (9 + 10) v 23 zápasoch a bol vyhlásený najužitočnejším hráčom play-off (Conn Smythe Trophy).
Výborne mu vyšla predovšetkým prvá polovica sezóny 2013/14, kedy bol vyhlásený za november aj december 1. hviezdou mesiaca v NHL. Na konci roka 2013 sa s 53 bodmi v 43 zápasoch držal na 2. mieste produktivity NHL za Crosbym. 19. marca 2014 sa zranil po zrážke s Brendenom Morrowom a vynechal zvyšok základnej časti. Sezónu tak skončil s bilanciou 69 bodov (29 + 40) v 69 zápasoch. Zápas proti Winnipegu 26. januára 2014 bol jeho 500. v NHL. Do play-off sa však opäť vrátil do zostavy a pri ceste Blackhawks do finále konferencie nazbieral 20 bodov (8 + 12) v 19 zápasoch. Bol tak najproduktívnejším hráčom Blackhawks a 5. najproduktívnejším hráčom play-off NHL. Dňa 9. júla 2014 podpísal spoločne s Toewsom novú 8-ročnú zmluvu s ročným cap hitom 10,5 milióna dolárov za sezónu.